Villu Jürjo (2013)
**Villu Jürjo** (sündinud 12. novembril 1950 Türil) on eesti luterlik vaimulik.

Elulugu
-------

Villu Jürjo on lõpetanud Rakvere kaugõppekeskkooli eksternina 1968, EELK Usuteaduse Instituudi 1975 ja ordineeriti õpetajaks 5. oktoobril 1975. 1971–1975 oli ta kogudusetöö praktikal Saarde koguduses Elmar Salumaa juures. 

Jürjo on töötanud kirikuõpetajana 1975–1978 Häädemeeste ja Treimani, 1978–1981 Võru koguduses, ametist vabastatud 1981–1983 valimistel mitteosalemise pärast, sel ajal ta oli Pindi koguduses kirikuteener. 

1983–1984 oli Jürjo õpetaja Petseris, 1984–1995 Urvastes. 1990–1991 oli ta ühtlasi Eesti NSV Ülemnõukogu ja Ülemnõukogu presiidiumi liige, 1990–1992 Eesti Vabariigi Ülemnõukogu liige, 1992–1994 EELK Konsistooriumi assessor ning 1991–1992 oli Võru praostkonna abipraost, 1992–1995 Võru praostkonna praost, Tartu abipraost 1997–2000. 

1995–2000 oli ta õpetaja Tartu Maarja koguduses, kus osales Tartu Maarja kogudusemaja taastamises. Oli Vara koguduse hooldajaõpetaja 1995–1998.

1. juulist 2000 kuni 4. novembrini 2014 oli Jürjo Narva Aleksandri koguduse õpetaja, samuti Viru praostkonna sinodi saadik. Oli EELK Kirikukogu saadik 1990–1994 ja 2001–2013, Agendakomisjoni liige 1988–1990. Ta oli ka SA Narva Aleksandri Kirik juhatuse esimees. Asutas Narva Aleksandri Kiriku muuseumi. 

Emerituuris alates detsembrist 2014. Sügisel 2023 määrati Jürjo Viljandi Pauluse koguduse õpetaja kohusetäitjaks kuni uue õpetaja leidmiseni. 
Alates 4. veebruarist 2024 on ta ka EELK Karksi koguduse hooldajaõpetaja. 

Villu Jürjo on osalenud Kraavi kiriku, Tartu Maarja kogudusemaja ja Narva Aleksandri Suurkiriku taastamises. Oli ajalehe Eesti Kirik peatoimetaja kt 1993–1994. 

Jürjo on kuulunud Eesti Kristlik-Demokraatlikku Liitu, Isamaaliitu ja Keskerakonda (2000–2018). 

1990. aastal kuulus Jürjo pastor Harald Meri ja tema koduabilise Valve Kleini tapmise uurimise järelevalve parlamendi erikomisjoni.

Teosed
------

### Raamatud

Kirjutas Tartu Maarja koguduse ajaloost raamatu "Kodutu kogudus" (EELK Tartu Maarja kogudus, 1998).

Koos Sirje Simsoniga on ta kirjutanud raamatu "Viru praostkonna kirikud" (Logos, 2003). Ta on tõlkinud Michel Quoisti raamatu "Palved ristiteel" (Logos, 1993).

2009 kirjutas ja koostas raamatu "Mälestusi Narva luterlikest kirikutest" (EELK Narva Aleksandri kogudus, 2009), 2010 kirjutas ja koostas raamatu "Narva – kadunud kirikute linn" (EELK Narva Aleksandri kogudus, 2010). Kirjutas kahes keeles välja antud raamatu "Narva kui Ingeri vaimulik värav 1960tel aastatel" (Gjöll, 2014). 2017 oli raamatu "Viljandi Pauluse kirik 1866-2016" autor ja toimetuse kolleegiumi liige (Viljandi, 2017).

### Artikleid

* Villu Jürjo "Eesti Töörahwa Kommuna terror Narvas 29.11.1918 – 18.01.1919" Kultuur ja Elu
* Villu Jürjo "Salumaa sajand" Eesti Kirik, 18. märts 2008

Isiklikku
---------

Abielus Tuuliki Jürjoga (sünd Kade) alates 2000.

Tunnustus
---------

* Riigivapi IV klassi teenetemärk, 2002
* Maarjamaa Altari III klassi orden, 2002
* Riigivapi III klassi teenetemärk, 2006
* EELK Teeneteristi III järk, 2010

Viited
------

1. ↑  EELK Konsistoorium (2013). *Eesti Evangeelse Luterliku Kiriku Eestis teenivad vaimulikud*. Tallinn: EELK Konsistoorium. Lk 25.

Välislingid
-----------

* "Eesti Vabariik 90. Villu Jürjo." ERR, 24.02.2008 ("Eesti Vabariigi 90. sünnipäeva raames programmis Ilus on maa Jüri Nikolajev vestleb Narva Aleksandri Suurkiriku õpetaja Villu Jürjoga.")
* Andrus Esko "Kirikuõpetaja vahetas välja nii naise kui ka koguduse" Õhtuleht, 21. juuli 2000
* Teet Korsten "Villu Jürjo: "Olla õigel momendil õiges kohas on kui auhind"" Põhjarannik, 27.05.2006